Geen verligting vir sportbedryf op vlak 3 | Netwerk24
Reds en Waratahs skop rugby Doer Onder af
Deur Marizanne Kok 30 Mei 2020 12:08
Die minister van sport, Nathi Mthethwa, het Saterdag bevestig dat slegs beroepspelers op gholfbane toegelaat sal word onder vlak 3 van die inperkingsmaatreëls. Foto: Getty Images
Dít is nou amptelik, nadat die minister van sport, Nathi Mthethwa, Saterdagoggend in ’n perskonferensie net vlak 3 se maatreëls vir professionele sport aangekondig het.
Diegene wat sport vir ontspanning beoefen – daardie mense wat basies die sportbedryf met ledegeld en deelnemersgeld befonds – mag steeds nie hul stokperdjies hervat nie.
Mthethwa het bloot herhaal wat reeds Donderdag deur die nasionale Covid-19-bevelsraad (NCCC) gepubliseer is: dat beroepsatlete in sowel nie-kontak- as kontaksporte kan terugkeer na die oefenveld en wedstryde in nie-kontaksportsoorte mag hervat, sonder toeskouers.
Vir wedstryde moet daar egter by Mthethwa toestemming gekry word.
Vir die land se professionele rugby- en sokkerspanne, asook professionele branderplankryers, was daar wel goeie nuus, met Mthethwa wat die versekering gegee het dat hulle wel mag oefen.
Ná nege weke van inperking sal hulle verheug wees om weer hul fiksheid op te skerp. Die verbod op wedstryde in hul sportkodes is nie in hierdie stadium ’n groot nekslag nie, aangesien spelers nie gereed is vir kompetisie nie.
Dieselfde geld egter ook nie-kontaksporte. Richard Glover, die uitvoerende hoof van Tennis Suid-Afrika, het Vrydag gesê al mag daar nou tenniswedstryde plaasvind, sal spelers waarskynlik in elk geval tot ses weke nodig hê om daarop voor te berei.
Vir federasies soos Tennis Suid-Afrika – wat Vrydag saam met onder meer Golf RSA, Swem Suid-Afrika en die Suid-Afrikaanse Gimnastiekfederasies ’n pleidooi gelewer het dat alle sport weer oopgestel word – is die enigste goeie nuus dus dat hul beroepspelers weer mag oefen.
Maar die afrigters en beamptes wat hul geld op grondvlak verdien, is steeds magteloos.
Die nege federasies se verklaring het gemeld dat sowat 3 500 mense werksaam is in gimnastiek, 40 000 in die gholfbedryf, 22 000 in swem en 6 500 in tennis.
Dit is ’n blote breukdeel van alle persone wat hul daaglikse brood in die sportbedryf verdien, en steeds nie weet wanneer hulle weer mag begin werk nie.
Meer oor: Branderplankry | Koronavirus | Tennis | Gholf | Sport | Inperking | Saskok | Covid-19